शिवपाल सिंह के सामने साष्टांग होने वाले संवाददाता के बारे में जान लें तो बदली परिस्थिति का कारण कुछ समझ में आ जायेगा। यह संवाददाता पहले किसी दूसरे वीआईपी जिले में था तो नेताओं और अधिकारियों से महीना बांधे था। उनके खरीदे टिकट पर सपरिवार हवाई यात्राऐं करता था। संपादक को भी अच्छी खासी मंथली और तमाम सेवायें मुहैया कराता था। संपादक और संवाददाता दोनों को इस माहवारी और सुविधाओं की लत लग गयी थी जिसकी वजह से इटावा आने पर भी इसने वह धंधा जारी रखा। लेकिन समाजवादी पार्टी के नेता कुदरती तौर पर इतने दबंग हैं कि उन्हें हड़का पाये ऐसा तीसमार खां होना मुश्किल है। उधर इटावा पहुंचकर गली-गली में समाचार छापने और रोकने के लिये इसके द्वारा की गयी वसूली से लोगों को समूची पत्रकारिता से नफरत हो गयी थी। ऐसे अखबार वाले यदि जूतों से भी पिटें तो लोगों को क्यों हमदर्दी होगी।